ROZHODNUTIE RADY
z 20. novembra 2008
o podpise a predbežnom vykonávaní Dočasnej dohody o hospodárskom partnerstve medzi Európskym spoločenstvom a jeho členskými štátmi na jednej strane a zmluvnou stranou Stredná Afrika na druhej strane
(2009/152/ES)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej články 133 a 181 v spojení s jej článkom 300 ods. 2 prvým pododsekom prvou vetou,
so zreteľom na návrh Komisie,
keďže:
(1)
Rada 12. júna 2002 poverila Komisiu začať rokovania o dohodách o hospodárskom partnerstve s krajinami AKT.
(2)
Tieto rokovania boli ukončené a dočasná dohoda o hospodárskom partnerstve medzi Európskym spoločenstvom a jeho členskými štátmi na jednej strane a zmluvnou stranou Stredná Afrika na druhej strane (zahŕňajúc Kamerun) (ďalej len „dočasná DHP“) bola parafovaná 17. decembra 2007.
(3)
V článku 98 ods. 4 dočasnej DHP sa preto ustanovuje jej predbežné vykonávanie až do jej nadobudnutia platnosti.
(4)
Dočasná DHP by mala byť podpísaná v mene Spoločenstva a mala by sa, pokiaľ ide o prvky spadajúce do právomoci Spoločenstva, predbežne vykonávať s výhradou jej uzavretia k neskoršiemu dátumu,
ROZHODLA TAKTO:
Článok 1
Týmto sa v mene Spoločenstva schvaľuje podpis dočasnej Dohody o hospodárskom partnerstve medzi Európskym spoločenstvom a jeho členskými štátmi na jednej strane a zmluvnou stranou Stredná Afrika na druhej strane, s výhradou rozhodnutia Rady o uzavretí uvedenej dohody.
Text dočasnej dohody o hospodárskom partnerstve je pripojený k tomuto rozhodnutiu.
Článok 2
Na účely článku 92 ods. 2 dočasnej dohody o hospodárskom partnerstve sa výbor DHP skladá zo všetkých členov Rady a zástupcov Komisie na strane jednej a zástupcov vlád všetkých signatárskych štátov Strednej Afriky na strane druhej. Komisia predloží Rade, ktorá prijme rozhodnutie, návrh pozície Európskeho spoločenstva ohľadne rokovaní o rokovacom poriadku výboru DHP.
Článok 3
Týmto sa predseda Rady poveruje určiť osobu(-y) splnomocnenú(-é) na podpis dočasnej dohody o hospodárskom partnerstve v mene Spoločenstva s výhradou jej uzavretia.
Článok 4
Pokiaľ ide o prvky spadajúce do právomoci Spoločenstva, dočasná dohoda o hospodárskom partnerstve sa predbežne vykonáva v súlade s jej článkom 98 ods. 4 do ukončenia postupov potrebných na jej uzavretie. Komisia uverejní oznámenie s informáciami o dátume začatia predbežného vykonávania.
V Bruseli 20. novembra 2008